Fjöldi alþjóðlegra bílaframleiðslufyrirtækja hefur yfirgefið Rússland eftir að Vladimír Pútín forseti fyrirskipaði innrás í Úkraínu 24. febrúar. Rússar hafa fundið leið til að bregðast við því og hyggjast endurlífga fornfræga bílategund.
Brotthvarf alþjóðlegra framleiðslufyrirtækja kostar því fjölda fólks atvinnuna auk þess sem dregur verulega úr bílaframleiðslu. Sergei Sobyanin borgarstjóri Moskvu tilkynnti því nýverið þá fyrirætlan sína að hefja framleiðslu Moskvich-bíla að nýju. Verksmiðjan sem framleiddi þá á tímum Sovétríkjanna er í eigu borgarinnar og Sobyanin segir útilokað að þúsundir verkamanna séu án atvinnu. Um það bil sextíu gerðir af Moskvich voru framleiddar á árunum 1940 til 2002 en ekki var tilgreint sérstaklega hver þeirra yrði fyrir valinu nú. Nokkur ár tekur að hanna nýja bílgerð.
Danska ríkisútvarpið hefur eftir bílasérfræðingnum Christian Grau að rússneskur almenningur hugsi ekkert sérstaklega hlýlega til Moskvich. Grau segir ekki eina einustu gerð hafa gott orðspor og að í raun hafi bílarnir verið óttalegt drasl frá upphafi til enda. Það megi helst kenna lélegri smíði sem leiddi af sér tæknileg vandamál og litla endingu. Bílasagnfræðingurinn Niels Jonassen tekur undir það og segir markmið Sovétmanna hafa verið að smíða þokkalega bíla sem þyldu fimbulkulda og lélega vegi.
Rússar ætla að hefja á ný framleiðslu á Moskvít-bílum, til að bregðast við því að fjöldi alþjóðlegra bílaframleiðenda hefur horfið frá landinu eftir innrásina í Úkraínu.